Președintele PNL Suceava și al Consiliului Județean Suceava, Gheorghe Flutur și „oastea” de 114 candidați liberali pentru primăriile sucevene și-au lansat vineri în mod oficial candidaturile pentru alegerile din data de 9 iunie. Evenimentul are loc în centrul Sucevei, în prezența președintelui PNL Nicolae Ciucă și a câtorva mii de membri și simpatizanți PNL din întreg județul. La lansarea candidaturilor PNL sunt prezenți și prim-vicepreședintele PNL, europarlamentarul Rareș Bogdan, ministrul Educației, Ligia Deca, parlamentarii liberali Ioan Balan, Constantin Daniel Cadariu, Angelica Fădor și Bogdan Gheorghiu, primarul Sucevei, Ion Lungu, și viceprimarul Lucian Harșovschi, precum și liderul PNL Botoșani, Valeriu Iftimie.
Nicolae Ciucă a fost întâmpinat în fața Consiliului Județean Suceava de către Gheorghe Flutur, după care liderii liberali au mers pe jos prin centrul Sucevei până la scenă, trecând printr-un tunel de steaguri cu PNL și prin mijlocul mulțimii de oameni.
Evenimentul a fost deschis de Gheorghe Flutur, care i-a transmis liderului PNL că are alături de el „oastea Partidului Național Liberal”. ”Sunt aici 114 candidați la funcția de primar, care sunt aici pe scenă. Este cea mai mare organizație de primari din România. 114 și, cu voia dumneavoastră, și cu mine 115. Da, Suceava are cele mai multe primării și PNL va avea cele mai multe. PNL Suceava este o organizație cu 2.024 de candidați pentru aceste alegeri la start. 2024, parcă este o coincidență cu anul în care trăim. Avem și susținem candidați de primari în toate localitățile județului Suceava. Și eu vreau să mulțumesc echipei liberale și să vă asigur, domnule președinte, că sunteți acasă la una dintre cele mai puternice organizații care au performat și performează. Știu că alergați mult. Ieri erați în cetatea de la Alba Iulia, astăzi în Cetatea Sucevei. Știu că sunteți prieten și cu Ardealul, și cu Oltenia dumneavoastră, și cu Muntenia, și cu Moldova și Bucovina, chiar dacă unii nu prea sunt de acord cu Moldova. Știți la ce mă refer, dar îi iertăm pentru că e săptămâna luminată”, a spus Flutur. El a adăugat că miile de oameni veniți la evenimentul de astăzi au ținut să fie prezenți la acest eveniment în semn de respect pentru sprijinul acordat de Nicolae Ciucă județului Suceava în perioada în care a fost premierul României.